Document ID: 32014R0288

A BIZOTTSÁG 288/2014/EU VÉGREHAJTÁSI RENDELETE
(2014. február 25.)
az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi rendelet szerinti, a „Beruházás a növekedésbe és munkahelyteremtésbe” célkitűzés operatív programjaira vonatkozó modell tekintetében alkalmazandó szabályokról és az Európai Regionális Fejlesztési Alap által az európai területi együttműködési célkitűzésnek nyújtott támogatásra vonatkozó egyedi rendelkezésekről szóló 1299/2013/EU európai parlamenti és tanácsi rendelet szerinti, az európai területi együttműködési célkitűzés együttműködési programjaira vonatkozó modell tekintetében alkalmazandó szabályokról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (1) és különösen annak 96. cikke (9) bekezdésére,
tekintettel az Európai Regionális Fejlesztési Alap által az európai területi együttműködési célkitűzésnek nyújtott támogatásra vonatkozó egyedi rendelkezésekről szóló 1299/2013/EU európai parlamenti és tanácsi rendeletre (2) és különösen annak 8. cikke (11) bekezdésére,
az 1303/2013/EU rendelet 150. cikkének (1) bekezdésében létrehozott ESB-alapok koordinációs bizottságával való konzultációt követően,
mivel:
(1)
Szükséges meghatározni két modellt, egyet a „Beruházás a növekedésbe és munkahelyteremtésbe” célkitűzés operatív programjaira, és egyet az európai területi együttműködés célkitűzés együttműködési programjaira vonatkozóan. Mindegyik modell egységes feltételeket állapít meg arra vonatkozóan, hogyan kell megadni az információkat az operatív programok vagy az együttműködési programok minden egyes részében. Ez annak biztosításához szükséges, hogy az információ következetes, összehasonlítható és ahol szükséges, aggregálható legyen.
(2)
Az ebben a rendeletben szereplő rendelkezések szorosan kapcsolódnak egymáshoz, mivel a kohéziós politika keretében finanszírozott programok tartalmával foglalkoznak. Annak érdekében, hogy biztosítsuk az ezen, egy időben hatályba léptetendő rendelkezések közötti következetességet, és elősegítsük, hogy az összes uniós polgár átfogóan szemlélhesse őket, és könnyen hozzájuk férhessen, célszerű az 1303/2013/EU rendelet és az 1299/2013/EU rendelet által előírt, végrehajtási rendeletek által létrehozandó, a kohéziós politika keretében finanszírozott programokra vonatkozó modelleket meghatározó rendelkezéseket egyetlen rendeletbe foglalni.
(3)
A modellek az 1303/2013/EU rendelet 74. cikkének (4) bekezdésében említett elektronikus adatcsererendszer fejlesztésének alapjául szolgálnak az operatív programok és az együttműködési programok tartalmára és benyújtására tekintettel. A modelleknek ezért meg kell határozniuk az operatív programokra és az együttműködési programokra vonatkozó adatok elektronikus adatcsererendszerbe történő bevitelének módját. Ez ugyanakkor nem érintheti az operatív programok és az együttműködési programok végleges változatát, ideértve a szöveg és a táblázatok elrendezését, mivel az elektronikus adatcsererendszernek lehetővé kell tennie az e rendszerbe bevitt adatok különböző strukturálását és bemutatását.
(4)
Az operatív programokra vonatkozó modellnek követnie kell az operatív program 1303/2013/EU rendelet 96. cikkében meghatározott felépítését, az együttműködési programra vonatkozó modellnek pedig követnie kell az együttműködési program 1299/2013/EU rendelet 8. cikkében meghatározott felépítését. Az adatbevitel következetes feltételeinek biztosítása érdekében a modelleknek meg kell határozniuk a technikai jellemzőket az elektronikus adatcsererendszer minden egyes mezőjére vonatkozóan. A strukturált adatokon kívül a modelleknek lehetővé kell tenniük nem strukturált adatok benyújtását is kötelező vagy nem kötelező mellékletek formájában. E mellékletek tekintetében nem szükséges megállapítani technikai jellemzőket.
(5)
Az 1303/2013/EU rendelet és az 1299/2013/EU rendelet helyes alkalmazásának biztosítása érdekében a modelleknek meg kell határozniuk azt az információt, amely a programot jóváhagyó bizottsági végrehajtási határozatban szerepel. Továbbá, a „Beruházás a növekedésbe és munkahelyteremtésbe” célkitűzés operatív programjaira vonatkozó modellnek azonosítania kell azokat az elemeket is, amelyek csak a partnerségi megállapodásban szerepeltethetők, összhangban az 1303/2013/EU rendelet 96. cikkének (8) bekezdésével.
(6)
Szükséges megnevezni a „Beruházás a növekedésbe és munkahelyteremtésbe” célkitűzés operatív programjaira vonatkozó modell azon szakaszait is, amelyeket nem kell a tagállamoknak kitölteniük, amennyiben az operatív programok kizárólag technikai segítségnyújtásra vagy az ifjúsági foglalkoztatási kezdeményezésre irányulnak, az 1304/2013/EU európai parlamenti és tanácsi rendelet (3) 16. cikkében említetteknek megfelelően. Mivel a 2003/361/EK bizottsági ajánlásban (4) meghatározott mikro-, kis- és középvállalkozások számára nyújtott, felső határ nélküli garanciákra és értékpapírosítást célzó közös, az Európai Beruházási Bank által végrehajtott eszközökre irányuló operatív programokra vonatkozó tartalmi követelmények a „Beruházás a növekedésbe és munkahelyteremtésbe” célkitűzés más programjaira vonatkozó tartalmi követelmények részét képezik, szükséges meghatározni az adott modell azon mezőit, amelyeket bele kell foglalni az ilyen eszközökre irányuló programokba.
(7)
Az ebben a rendeletben foglalt intézkedések azonnali alkalmazása érdekében ennek a rendeletnek az Európai Unió Hivatalos Lapjában való kihirdetését követő napon kell hatályba lépnie,
ELFOGADTA EZT A RENDELETET:
1. cikk
(1) A „Beruházás a növekedésbe és munkahelyteremtésbe” célkitűzés operatív programjainak elkészítését szolgáló modellt e rendelet I. melléklete tartalmazza.
(2) Az európai területi együttműködési célkitűzés együttműködési programjainak elkészítését szolgáló modellt e rendelet II. melléklete tartalmazza.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. február 25-én.

Labels: 19
5
6
12
15